Na temelju članka 26., 33., 44. i 48. Zakona o komunalnom gospodarstvu („Narodne novine" broj 68/18, 110/18 i 32/20) i članka 34. Statuta Općine Okučani („Službeni vjesnik Brodsko-posavske županije“ br. 10/9, 4/13, 3/18, 7/18 i 14/21.) Općinsko vijeće Općine Okučani na svojoj 6. sjednici održanoj 28. ožujka 2022. godine donijelo je

**ODLUKU**

**o komunalnim djelatnostima**

1. **OPĆE ODREDBE**

Članak 1.

Ovom Odlukom o komunalnim djelatnostima (u daljnjem tekstu: Odluka) određuju se komunalne djelatnosti koje se obavljaju na području Općine Okučani, te se propisuje način obavljanja, davanja, povjeravanja komunalnih djelatnosti..

1. **VRSTE KOMUNALNIH DJELATNOSTI**

Članak 2.

Na području Općine Okučani obavljaju se sljedeće komunalne djelatnosti utvrđene Zakonom o komunalnom gospodarstvu kojima se osigurava održavanje komunalne infrastrukture:

1. **održavanje nerazvrstanih cesta** - podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.
2. **održavanje javnih površina na kojima nije dopušten promet motornih vozila** - podrazumijeva se održavanje i popravci tih površina kojima se osigurava njihova funkcionalna ispravnost.
3. **održavanje građevina javne odvodnje oborinskih voda** - podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda.
4. **održavanje javnih zelenih površina** - podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.
5. **održavanje građevina, uređaja i predmeta javne namjene** - podrazumijeva se održavanje, popravci i čišćenje tih građevina, uređaja i predmeta.
6. **održavanje groblja** - podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.
7. **održavanje čistoće javnih površina** - podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.
8. **održavanje javne rasvjete** - podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

Članak 3.

Uslužne komunalne djelatnosti na području Općine Okučani su:

1. **obavljanje dimnjačarskih poslova -** pod dimnjačarskim poslovima podrazumijeva se čišćenje i kontrola dimnjaka, dimovoda i uređaja za loženje u građevinama.
2. **usluge ukopa pokojnika -** pod uslugom ukopa pokojnika podrazumijeva se ispraćaj i ukop unutar groblja u skladu s posebnim propisima.

Članak 4.

Osim komunalnih djelatnosti iz članka 2. i 3. ove odluke, na području Općine Okučani obavljaju se sljedeće djelatnosti koje se smatraju komunalnim djelatnostima:

1. **provođenje mjera obvezne preventivne dezinfekcije, dezinsekcije i deratizacije -** podrazumijevaju se mjere suzbijanja patogenih mikroorganizama štetnih člankonožaca (arthropoda) i štetnih glodavaca, čije je planirano, organizirano i sustavno suzbijanje mjerama dezinfekcije, dezinsekcije i deratizacije od javnozdravstvene važnosti
2. **sakupljanje napuštenih i izgubljenih životinja te njihovo zbrinjavanje** - podrazumijeva se usluga sakupljanja napuštenih i izgubljenih životinja te njihovog zbrinjavanja sukladno propisima kojima se uređuje zaštita životinja.
3. **ORGANIZACIJSKI OBLICI OBAVLJANJA KOMUNALNIH DJELATNOSTI**

Članak 5.

Na području Općine Okučani komunalne djelatnosti obavljaju:

1. Trgovačko društvo koje je osnovala Općina Okučani
2. Pravna i fizička osoba na temelju ugovora o obavljanju komunalnih djelatnosti
3. Pravna i fizička osoba na temelju ugovora o koncesiji
4. **KOMUNALNE DJELATNOSTI KOJE OBAVLJA TRGOVAČKO DRUŠTVO KOJE JE OSNOVALA OPĆINA OKUČANI**

Članak 6.

|  |  |  |
| --- | --- | --- |
| Redni broj | Komunalna djelatnost | Trgovačko društvo koje osniva jedinica lokalne samouprave |
| 1. | Održavanje nerazvrstanih cesta | Sloboština d.o.o. |
| 2. | Održavanje javnih površina na kojima nije dopušten promet motornim vozilima | Sloboština d.o.o. |
| 3. | Održavanje građevina javne odvodnje oborinskih voda | Sloboština d.o.o. |
| 4. | Održavanje javnih zelenih površina | Sloboština d.o.o. |
| 5. | Održavanje građevina, uređaja i predmeta javne namjene | Sloboština d.o.o. |
| 6. | Održavanje groblja | Sloboština d.o.o. |
| 7. | Održavanje čistoće javnih površina | Sloboština d.o.o. |
| 8. | Usluge ukopa pokojnika | Sloboština d.o.o. |

Članak 7.

Trgovačko društvo iz stavka 6. ove Odluke ima status javnog isporučitelja koji upravlja komunalnom infrastrukturom.

Trgovačko društvo u obvezi je obavljati komunalne djelatnosti u skladu s načelima na kojima se temelji komunalno gospodarstvo sukladno Zakonu o komunalnom gospodarstvu, drugim zakonskim i podzakonskim aktima kojim je predmetna materija propisana, te u skladu s općim ili pojedinačnim aktima Općine Okučani.

Opseg obavljanja poslova određene komunalne djelatnosti određuje se na temelju Programa održavanja komunalne infrastrukture Općine Okučani.

1. **OBAVLJANJE KOMUNALNIH DJELATNOSTI NA TEMELJU UGOVORA O OBAVLJANJU KOMUNALNIH DJELATNOSTI**

Članak 8.

|  |  |  |
| --- | --- | --- |
| Redni broj | Komunalna djelatnost | Pravna ili fizička osoba koja obavlja komunalnu djelatnost na temelju ugovora |
| 1. | Održavanje javne rasvjete | Orioelektro obrt – instalacije i održavanje |
| 2. | Provođenje mjera obvezne preventivne dezinfekcije, dezinsekcije i deratizacije | Eco Energy d.o.o.  |
| 3. | Sakupljanje napuštenih i izgubljenih životinja te njihovo zbrinjavanje | Veterinarska stanica Pakrac |

Članak 9.

Postupak odabira osobe s kojom se sklapa ugovor o povjeravanju obavljanja komunalne djelatnosti iz članka 8. ove Odluke te sklapanje, izmjena i provedba toga ugovora provode se sukladno propisima o javnoj nabavi.

Ugovor o povjeravanju obavljanja komunalnih djelatnosti u ime Općine Okučani sklapa Načelnik.

Ugovor sadrži: komunalnu djelatnost za koju se sklapa ugovor; vrijeme na koje se sklapa; vrstu i opseg komunalnih usluga; način određivanja cijene komunalnih usluga, te način i rok plaćanja izvršenih usluga i jamstvo izvršitelja o ispunjenju ugovora.

Opseg obavljanja poslova određene komunalne djelatnosti određuje se na temelju Programa održavanja komunalne infrastrukture Općine Okučani.

1. **OBAVLJANJE KOMUNALNIH DJELATNOSTI NA TEMELJU UGOVORA O KONCESIJI**

Članak 10.

|  |  |  |
| --- | --- | --- |
| Redni broj | Komunalna djelatnost | Pravna ili fizička osoba koja obavlja komunalnu djelatnost na temelju ugovora o koncesiji |
| 1. | Obavljanje dimnjačarskih usluga | Dimnjačarski servis j.d.o.o.  |

Članak 11.

Davatelj koncesije iz članka 10. ove Odluke je Općinsko vijeće Općine Okučani.

Koncesija za obavljanje dimnjačarskih poslova daje se na rok od 10 godina.

Postupak odabira osobe s kojom se sklapa ugovor o koncesiji provodi se sukladno zakonu kojim se uređuje pitanje komunalnog gospodarstva i propisima kojim se uređuju koncesije.

Naknada za koncesiju se uplaćuje u korist proračuna Općine Okučani na način propisan propisom kojim se uređuju koncesije.

1. **PRIJELAZNE I ZAVRŠNE ODREDBE**

Članak 12.

Ugovori o obavljanju komunalnih djelatnosti zaključeni prije stupanja na snagu ove Odluke ostaju na snazi do isteka roka na koji su zaključeni ili do raskida istih.

Članak 13.

Stupanjem na snagu ove Odluke prestaju važiti: Odluka o komunalnim djelatnostima („Službeni vjesnik Brodsko-posavske županije“ broj 5/05 ), Odluka o obavljanju komunalne djelatnosti „Sloboština“ d.o.o za komunalne djelatnosti („Službeni vjesnik Brodsko-posavske županije“ broj 27/13) i Odluka o obavljanju komunalnih djelatnosti temeljem ugovora o povjeravanju obavljanja komunalnih djelatnosti („Službeni vjesnik Brodsko-posavske županije“ broj 23/18).

Članak 14.

Ova Odluka stupa na snagu osmoga dana od dana objave u "Službenom vjesniku Brodsko-posavske županije“.

KLASA: 363-01/22-01/1

URBROJ: 2178-21-01-22-1

Okučani, 28. ožujka 2022. godine

OPĆINSKO VIJEĆE

PREDSJEDNIK

Ivica Pivac

OBRAZLOŽENJE

uz Odluku o komunalnim djelatnostima

Stupanjem na snagu novog Zakona o komunalnom gospodarstvu (NN 68/18, 110/18, 32/20) definirani su pojmovi komunalnih djelatnosti kao i organizacijski oblici obavljanja tih djelatnosti. U predloženoj odluci to smo definirali kroz članke 2., 3. i 5.

Člankom 26. spomenutog Zakona, zakonodavac je ostavio na izbor predstavničkom tijelu da svojom odlukom može odrediti i druge djelatnosti koje se smatraju komunalnima. To smo definirali člankom 4.

Nadalje prijedlog odluke člancima 6., 7., 8., 9., 10. i 11. regulira kojem organizacijskom obliku je dano povjeravanje obavljanja određene komunalne djelatnosti.